TARYBOS SPRENDIMAS
2007 m. gruodžio 20 d.
iš dalies keičiantis Sprendimo 1999/70/EB dėl nacionalinių centrinių bankų išorės auditorių nuostatas dėl Central Bank of Malta išorės auditorių
(2007/883/EB)
EUROPOS SĄJUNGOS TARYBA,
atsižvelgdama į Protokolą dėl Europos centrinių bankų sistemos ir Europos centrinio banko statuto, pridėtą prie Europos bendrijos steigimo sutarties, ypač į jo 27.1 straipsnį,
atsižvelgdama į 2007 m. lapkričio 29 d. Europos centrinio banko rekomendaciją ECB/2007/17, skirtą Europos Sąjungos Tarybai, dėl Central Bank of Malta išorės auditoriaus (1),
kadangi:
(1)
Europos centrinio banko (ECB) ir Eurosistemos nacionalinių centrinių bankų sąskaitų auditą turi atlikti nepriklausomi išorės auditoriai, kuriuos rekomenduoja ECB valdančioji taryba ir tvirtina Europos Sąjungos Taryba.
(2)
Pagal 2007 m. liepos 10 d. Tarybos sprendimo 2007/504/EB 1 straipsnį, laikantis Sutarties dėl bendros valiutos įvedimo Maltoje 2008 m. sausio 1 d. 122 straipsnio 2 dalies (2), Malta dabar atitinka būtinas sąlygas įvesti eurą, o Maltai taikyta leidžianti nukrypti nuostata, nurodyta 2003 m. Stojimo akto 4 straipsnyje, turi būti panaikinta nuo 2008 m. sausio 1 d.
(3)
Pagal iš dalies pakeisto Central Bank of Malta akto, kuris įsigalioja 2008 m. sausio 1 d., 20 straipsnį Central Bank of Malta metinių finansinių ataskaitų auditas yra atliekamas vadovaujantis ECBS statuto 27 straipsniu.
(4)
Panaikinus Maltai taikytą leidžiančią nukrypti nuostatą, ECB valdančioji taryba rekomendavo Tarybai PricewaterhouseCoopers ir Ernst & Young patvirtinti Central Bank of Malta išorės auditoriais 2008 finansiniams metams.
(5)
Reikėtų vadovautis ECB valdančiosios tarybos rekomendacija ir atitinkamai iš dalies pakeisti Tarybos sprendimą 1999/70/EB (3),
NUSPRENDĖ:
1 straipsnis
Sprendimo 1999/70/EB 1 straipsnis papildomas šia dalimi:
„15. PricewaterhouseCoopers ir Ernst & Young patvirtinami Central Bank of Malta jungtiniais išorės auditoriais 2008 finansiniams metams.“
2 straipsnis
Apie šį sprendimą pranešama Europos centriniam bankui.
3 straipsnis
Šis sprendimas skelbiamas Europos Sąjungos oficialiajame leidinyje.
Priimta Briuselyje, 2007 m. gruodžio 20 d.